யாரடி நீ மோகினி. - காதல் கவிதை

பார்வையிலே என்மனதை பந்தாடினாய் 
 பகலிரவு பாராமல் வந்தாடினாய் 
  வேர்வைப்பூ விதைத்தூவி நீரூடினாய் - ஏன் 
  விரகத்தின் உயிர்நிலையில் வேல் பாய்ச்சினாய்? 
  கனவுகளில் எனைமொத்தம் கொள்ளையடித்தாய் 
 கவிதையெல்லாம்  உன்பேரை சொல்லிட வைத்தாய் 
 நினைவுகளை துளைத்தெந்தன் சுயம் தீண்டினாய் - ஏன் 
 நிஜமாக அணைக்கமட்டும் பயம் காட்டினாய் ? 
 மௌனத்தால் என்பாஷை மறக்கச் செய்தாய் 
 மனச்சுமையை சிலமணிகள் இறக்கச் செய்தாய் 
  யெளவனத்தின்   வசம் உன்னைத் தொலைத்து விட்டாய் -ஏன் 
 எனைமட்டும் பித்தனாக்கி அலையவிட்டாய்? 
  காத்திருப்பின் சுகமெனக்குப் புரிய வைத்தாய் 
  காதலென்றால் என்னவென்று தெளிய வைத்தாய் 
 சேற்றினிலே விழுந்தேனை தூக்கி விட்டாய் - ஏன் 
 சேருமுன் என்  காதலைநீ தூக்கிலிட்டாய்?